(Ministru kabineta

 2011.gada \_\_.\_\_\_\_\_\_\_\_\_\_

 rīkojums Nr.\_\_\_\_)

**Elektroniskās pārvaldes attīstības plāna**

**2011.-2013.gadam kopsavilkums**

Elektroniskās pārvaldes attīstības plāns 2011.-2013.gadam (turpmāk – plāns) ir īstermiņa attīstības plānošanas dokuments, kuru trīs gadu periodam izstrādājusi darba grupa. Plāns izstrādāts Informācijas sabiedrības attīstības pamatnostādņu 2006.-2013.gadam (apstiprinātas ar Ministru kabineta 2006.gada 19.jūlija rīkojumu Nr.542 „Par Informācijas sabiedrības attīstības pamatnostādnēm 2006.–2013.gadam”) īstenošanai, lai turpinātu rīcībpolitiku e‑pārvaldes attīstības jomā un nodrošinātu Elektroniskās pārvaldes attīstības programmas 2005.-2009.gadam (apstiprināta ar Ministru kabineta 2005.gada 29.septembra rīkojumu Nr.623 „Par Elektroniskās pārvaldes attīstības programmu 2005.-2009.gadam”) pēctecību.

Plāna **mērķis** ir nodrošināt publisko pakalpojumu pieejamību iedzīvotājiem ērtā un vienkāršā veidā, veicot elektronisku datu apmaiņu starp valsts pārvaldes un pašvaldību subjektiem, vienlaicīgi palielinot valsts pārvaldes efektivitāti un samazinot tās izdevumus.

Pamatojoties uz plāna mērķi, izvirzīti šādi plāna **rīcības virzieni:**

* 1. Administratīvā sloga samazināšana un valsts pārvaldes organizatoriskā procesa efektivitātes palielināšana;
	2. Iedzīvotāju un komersantu vajadzībām atbilstošu elektronisko pakalpojumu attīstība;
	3. Valsts informācijas sistēmu un informācijas un komunikācijas tehnoloģiju infrastruktūras attīstība, interneta pieejamības veicināšana;
	4. Inovācijas un sabiedrības līdzdalības veicināšana valsts pārvaldes procesos.

Plāna īstenošana notiks atbildīgajām institūcijām piešķirto valsts budžeta līdzekļu ietvaros. Plāna ieviešana veicinās valsts budžeta izdevumu konsolidāciju un, īstenojot Plāna pasākumus, piemēram, ievērojot sistēmu tehnisko resursu konsolidācijas aspektu un pārveidojot valsts pārvaldes informācijas un komunikācijas tehnoloģiju (turpmāk – IKT) darbību atbilstoši vienotā datu centra principam, ilgtermiņā prognozējams būtisks valsts budžeta izdevumu samazinājums. Plāna īstenošanai nepieciešamos līdzekļus plānots piesaistīt arī no Eiropas Reģionālās attīstības fonda (turpmāk – ERAF) un Latvijas un Šveices sadarbības programmas pieejamiem līdzekļiem. Ņemot vērā, ka finansējums visiem Plānā izvirzītajiem pasākumiem vēl nav apstiprināts, pastāv risks, ka tie pasākumi, kuriem finansējums netiks piešķirts, netiks īstenoti, tādējādi kavējot vienotu un horizontālu e-pārvaldes attīstību valstī. Plāna ietvaros identificētie pasākumi, kuru īstenošana nav iespējama esošā valsts budžeta ietvaros un kuriem nav piešķirts ERAF finansējums, bet kuru īstenošana būtu nepieciešama, norādīti plāna 2.pielikumā. Šie pasākumi tiks īstenoti, ja tiks piesaistīts ERAF vai Eiropas Savienības konkurētspējas un inovāciju programmas IKT politikas atbalsta programmas ietvaros pieejamais finansējums vai arī tiks rasts un pārdalīts finansējums institūciju esošā budžeta līdzekļu ietvaros, nepieprasot papildu finansējumu no valsts budžeta.

Lai koordinētu plāna izpildes gaitu, institūcijas, kas ir atbildīgas par plānā uzdoto pasākumu izpildi, katru gadu līdz 1.martam laika posmā no 2012. līdz 2014.gadam iesniegs Vides aizsardzības un reģionālās attīstības ministrija (turpmāk – VARAM) informāciju par tām uzdoto pasākumu izpildes gaitu. VARAM līdz 2014.gada 1.maijam izstrādās un vides aizsardzības un reģionālās attīstības ministrs noteiktā kārtībā iesniegs Ministru kabinetā informatīvo ziņojumu par plāna izpildi.

Vides aizsardzības un

reģionālās attīstības ministrs R.Vējonis

Vīzē:

Vides aizsardzības un reģionālās attīstības

ministrijas valsts sekretārs G.Puķītis

16.05.2011 10:12

S.Novika

67770198, sandra.novika@varam.gov.lv